Chrósćicy (SN/MWj). Warjenske a zežiwjenske kursy, kotrež Křesćansko-socialny kubłanski skutk (CSB) w zežiwjenskej a zelowej zahrodźe w Pančicach-Kukowje kaž tež na Wojerowskej dźěćacej a młodźinskej farmje přewjeduje, su woblubowane zarjadowanja. Hdyž so zajutřišim prěnje lětuše w rjedźe „Klewernje a kreatiwnje warić“ we Wojerecach wotměje, wuhladaja wopytowarjo nowe mjezwočo. Wotnětka tam mjenujcy zežiwjenska wědomostnica Elžbjeta Hojerjowa skutkuje.
Po maturje na Serbskim gymnaziju je Chróšćanka w Halle zežiwjenske wědomosće studowała a na to chwilu w Drježdźanach bydliła. W tym času dźěłaše w Riesaskej nudlowej fabrice, hdźež je we warjenskim studiju k najwšelakorišim temam zarjadowanja přewjedła. Ale čehodla so runje ze zežiwjenskimi wědomosćemi zaběra? „Snano tohodla, dokelž je nan ratar a žiwidła produkuje a mać lěkarka. Zežiwjenske wědomosće su zajimawa kombinacija wobeju wobłukow“, Elžbjeta Hojerjowa rozłoži.
szl_Latn szl_Latn